Kaalvoetkind leer inwoners lees, skryf | News24
Kaalvoetkind leer inwoners lees, skryf
Sarah (11) en Elizabeth Labuschagne van Joubertina leer minderbevoorregte inwoners van die gebied lees, skryf, en somme maak. Foto: MONIQUE BASSON
MET haar kaalvoete - al effens vuil gespeel -, skoon gesig, pers kopband en groen oë lyk sy soos enige gewone 11- jarige.
Maar Sarah Labuschagne van Joubertina is verseker nié doodgewoon nie. Dié gr 5-leerder van die Hoërskool McLachlan leer saans vyf minderbevoorregte vroue van Louterwater lees en skryf.
Haar oudste leerder is tans 71. Die jong 'juffrou' wéét wat sy doen. Sedert sy in Julie, vanjaar die vroue onder haar vlerk geneem het, kan hulle al hul name skryf en selfs uit die Bybel lees.
Sarah is deel van die nie-winsgewende organisasie, 4U Development and Training, wat in 2013 deur haar ma, Elizabeth, op die been gebring is. Elizabeth gee klas vir gr 10 tot gr 12-studente wat sukkel om te leer, of voor hul matriekjaar die skool moes verlaat. Sy volg die ABET-kurrikulum. Daar is tans 73 studente in Louterwater, Krakeel en Ravinia.
"Ek het besef dat vyf van die leerders intensiewe aandag nodig het, en het die hulp van Sarah ingeroep. Een van hulle het nie eers die verskil tussen 'n regmerk en 'n kruis geken nie," vertel Elizabeth. "Sy het al my verwagtinge oortref en die studente is gek oor haar."
Volgens Elizabeth verander Sarah se liefdesdaad voorwaar lewens.
"Selma Janse (71), Sarah se oudste leerder, kon nie 'n vorm invul of haar identiteitsnommer skryf nie. Vandag neem sy haar toevlug tot die Bybel wanneer sy 'n slegte dag beleef en droom daarvan om binnekort op haar eie na 'n outomatiese tel-ler te gaan. Wie weet, miskien maak sy eendag haar eie klein besigheid by haar huis oop - iets waaroor sy nooit voorheen kon droom nie.